Izvor: Facebook/Radnička Fronta

U suton Vinkovačkih jeseni, dok se grad veselo drmusao uz zvukove tamburice, Radnička je fronta poduzela noćnu akciju kojom su upozorili na obespravljene radnike, kojima ostatak godine nije nimalo veseo.

Grafitima i plakatima su "uredili" fasade i izloge trgovina "Boso" i "Konzum", a zatim objavili i video kako su to učinili.

"Radnička fronta Slavonija je noćas koordinirano odradila niz simboličkih akcija na trgovinama Konzuma i Bose d.d. - u Vinkovcima, Novoj Gradišci, Vođincima, Novskoj i Okučanima, kako bi još jednom upozorila na užasan položaj 100 000 radnica i radnika u trgovačkim lancima širom zemlje", stoji u opisu videa, koji su podijelili tijekom dana na Facebooku.

Na trgovinama u slavonskim gradovima tako su osvanuli natpisi: "Boso, radnici su gladni"; "Gazda je jamio, robijat će"; "Gazda u dvorcu, radnici na crkavici"; "Njima dvorci, radnicima minimalac".

Ovo nije prvi puta da se na udaru kritika i spreja Radničke fronte našao Ivica Todorić, odnosno njegov Konzum. S druge strane, trgovine Boso posebno došle na loš glas objavom svjedočenja njihove bivše radnice. Slijedom tog svjedočenja, protiv lanca, za koji radi ukupno 1.200 ljudi, podignut je optužni prijedlog zbog kršenja radničkih prava.

Oduzimanje imovine izrabljivačima

"Prije koji mjesec u medije su izišli strašni podaci o kršenju radničkih prava te neljudskom maltretiranju radnica i radnika u trgovačkom lancu Boso d.d. (dijelu NTL-a). Nažalost, situacija je tek malo bolja u većini drugih lanaca. Radnice/i rade prekovremeno bez plaće, prisiljava ih se da kupuju robu u trgovinama u kojima rade ili im se isplaćuje dio plaće u bonovima, na radnim mjestima ih se brutalno maltretira i izrabljuje, rade u često nehumanim uvjetima (ne smiju na WC, moraju satima stajati bez pauze i sl.), a za samu pomisao sindikalnog organiziranja na radnim mjestima dobiva se otkaz. Radnička fronta se stoga zalaže da se ovakva i slična velika kršenja ne samo zakonima propisanih radničkih prava, nego i kršenja osnovnog ljudskog dostojanstva, kažnjavaju na jedini priličan način - oduzimanjem imovine takvim izrabljivačima", poručili su uz prateću fotogaleriju.

U Radničkoj fronti pozivaju građane da im se pridruže, jer je vrijeme da se "potlačeni, osiromašeni i izrabljivani organiziraju i izbore za društvo u kojem će se štititi interesi radne većine a ne isključivo interesi šačice privatizacijskih tajkuna, koji žive u dvorcima i vilama dok drugi kopaju po smeću".

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.